O parte din scrisoarea de demisie transmisă de Stela Arhire, secretar general al PSD Diaspora, citată de stiripesurse.ro:

Având în vedere rezultatul dezastruos obținut de Partidul Social Democrat în diaspora îmi anunț retragerea din funcția de secretar general al PSD Diaspora solicitând ca un gest similar, pe care l-aș considera cel puțin de bun simț și de toți ceilalți membri ai Comitetului Executiv al PSD – Diaspora.

Îl rog pe Președintele interimar al PSD Diaspora să dizolve biroul executiv și să convoace, în prima parte a anului 2015 o conferință extraordinară de alegeri, care să reprezinte un demers menit să favorizeze alegerea unor persoane care să lucreze cu adevărat pentru acest partid și să nu mai adopte o poziție critică extrem de confortabilă, care însă nu este niciodată susținută și de fapte concrete, care să dovedească o poziție activă față de sprijinirea intereselor românilor aflați în străinătate.

De asemenea, solicit public conducerii PSD să analizeze implicarea fiecărui membru deținător al unei funcții în ierarhia acestui partid, cu privire la implicarea efectivă și eforturile depuse în vederea sprijinirii demersurilor de campanie electorală.

Solicit Guvernului României să-i demită pe toți conducătorii de instituții publice, care trebuiau să gestioneze cu profesionalism situația românilor din străinătate, dar care, în fapt, au reușit să creeze deservicii imense atât imaginii guvernului României în rândul românilor din afara granițelor țării, cât și a PSD ca partid responsabil cu nominalizarea lor în importantele funcții pe care le dețin. (...)

Le mulțumesc celor puțini care au stat zi și noapte în sediul de campanie alături de mine și care au încercat să repare, în limita posibilităților, proasta comunicare a unor lideri care au reușit să irite la culme românii, atât din diaspora cât și din țară. (...)

Eu nu renunț la luptă și voi face tot ce îmi stă în puteri pentru a construi o Românie puternică!

Stela ARHIRE - Secretar General PSD Diaspora